Inyusuat ti CABULIG, maysa nga NGO nga idauluan ni Mrs. Jerlie Seguban-Cobangbang, kapisi ti puso ti Ama ti Ili, Mayor Edgardo “ Ediboy” S. Cobangbang, Jr. ken katinnulongna ni Dr. Margarita Santella-Jara iti dua nga aldaw a seminar-workshop: “Handicraft Making Using Plastic Waste” babaen ti tema: “Heal Mother Earth” idi Oktubre 29-30, 2011 iti mismo a Munisipio.
“Nayonanyo ti an-anusyo ta agsaknap koma kadagiti barbarangay tapno mairamanda met. Adda kaipapananna daytoy a gannuat: mangted ti pateg ti tiempo ti in-inna uray ti out-of-school youth ken amin nga interesado; adda met maitedna a benepisio ken magun-od nga adal ken makatulong pay iti aglawlaw,” kuna ni Mayor Ediboy iti panaglukat ti seminar.
Nagpaay a Facilitator ni Dr. Margarita S. Jara ket imbagana a napintas ti turongen ti kakastoy nga aramid ta makatulong iti kangrunaan a pakaseknan ti amin ita: maikkan ti pagkakitaan ti tattao manipud iti plastic waste ken tumulong a mangsalbar ti kasasaad ti aglawlaw. Innayon ti Doktora a mainayon a pagrebbenganna ita ti tumulong ken agbalin pay a “Doctor of Environment” kas ipalnaad ti tema: “Heal Mother Earth.”
Kalpasan ti Opening Prayer ken pannakakanta ti National Anthem, nagsarita ni Mrs. Joenah G. Sevilleja, Municipal Technologist ti DA-LGU a makasakup kadagitoy kakastoy a panagsanay. Inyam-ammona dagiti mangtartarawidwid ti panagsanay ken ti CABULIG nga idauluan ni Mrs. Jerlie S. Cobangbang. Kimmablaaw ni Dr. Jara iti imatang da Ma’am Jerlie ken kakaduana iti CABULIG sa naibinsabinsa ti panggep ken plano ti CABULIG ken kasta met ni Mrs. Grace Nunez Flores, Advocator ti panagsanay kadagiti awan panggedanna ken kangrunaan a Trainer iti Handicraft Making.
Naaramid ti Film Viewing iti imatang ti 65 a nagrehistro/nagpartisipar pakaseknan ti pannakaranggas/pannakarugit ti aglawlaw ken epektona iti kabibiag ti tao. Kalpasanna, naglektiur ni Dr. Jara iti pateg ti panangsaluad/panangsalbar ti agdama a kasasaad ti aglawlaw babaen kadagiti aktibidad a mangtulong iti pannakaipatungpal ti sinaguday ti Solid Waste Management Act 9003.
Nagsarita met ni Mrs. Grace Nunez Flores, Trainer sakbay a nairugi ti workshop. Nailawlawag dagiti annuroten ti agsanay agingga a malpas ken awaten dagitoy ti sertipiko.
Iti umuna nga aldaw, panaggansilio (chrocheting) ti immuna a naisuro: umuna iti kalkot sa naisaruno iti nagetteng a selopin nga agduduma ti estilo, rukod ken kolorna. Tunggal magansilio ket adda maitutop a disenio a suroten ti agsanay. Nagrupo dagiti nagpartisipar iti tunggal lamisaan iti level 2 kadagiti adda pamalpalatpatanna iti maaramid idinto ta level 1 kadagiti agsursuro. Ditoy lamisaanda ti pakaiparabawan dagiti ramramit ken usarenda a materiales.
Kabayatan ti workshop, naanus ken naregget dagiti trainors a nangtarabay ken nangiwanwan kadagiti agsursuro. Maikkan ti tunggal grupo iti aramiden depende iti kabaelanda a mangileppas ti umun-una a naipaaramid. Naipaagsep pay ti kaipapanan ti disiplina a kabulig ti napintas a magapuanan.
Iti umuna nga aldaw, immatendar met ni Mrs. Lydia S. Gazmen, Municipal Social Welfare and Development Officer (MSWDO), dagiti agkasimpungalan: SBM Carlito S. Pano, M.D. ken Ex-SBM Luciamar S. Pano. Iti maikadua nga aldaw, nagmalem dagiti nagsanay ken tinarabay dagiti trainors agingga a nairingpasda ti obrada. Pinasingkedan ni Mrs. Joenah G. Sevilleja nga adda 8 a nagturpos iti Level 2 ken 41 ti Level 1.
Nagsarita ni SBM Carlito S. Pano, M.D., Chairman, Committee on Social Services ket kimmablaaw ken nagyaman kada Mayor Ediboy, Ma’am Jerlie, Dr. Margarita Jara, Ma’am Milou Pano ken Ma’am Grace ken amin a nakipaset kadaytoy a panagsanay. Dinakamatna ti pateg ti panawen. Ket mausar ti tiempo nga adda kaibatoganna ken mainayon a pagkakitaan dagiti inna.
Kinompirma ni Mayor Ediboy dagiti nagturpos ken nagyaman kadagiti amin a nagatendar uray pay dagiti nangigannuat ti panagsanay. Imbaga ni CABULIG Adviser, Dr. Jara a napagkaykaysaan a ni Mayor Ediboy ti mangikeddeng ken agpili iti tallo a kapintasan ti naaramid ken disenio kadagiti nalpas a proyekto a naiparabaw iti lamisaan. Pimmili ti Mayor iti lima a naikkan ti premio.
Kalpasan ti awarding ceremony, naaramid ti group picture taking sa naisaruno ti naisagana a mapagsasanguan. # (JOED SABIO SAJONIA/Picture Taken, Rey Sorinio)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn